निगम अधिकारियों की ओर से कार्रवाई के लिए पुलिस फोर्स की मांग की गई है। फोर्स के साथ अभियान चलाया जाएगा। मकानों के ध्वस्तीकरण से पहले तहसीलदार के कोर्ट से बेदखली के आदेश भी दे दिए गए हैं। ऐसे में अवैध मकानों को ढहाने की कार्रवाई होना अब तय मानी जा रही है। अपर नगर आयुक्त आरएन पांडेय ने बताया कि अर्थला झील के आसपास बने 150 मकानों के ध्वस्तीकरण की कार्रवाई की कार्ययोजना तैयार की गई है। कार्रवाई के लिए पुलिस फोर्स की मांग की गई है। पुलिस फोर्स की उपलब्धता के आधार पर कार्रवाई को अंजाम दिया जाएगा। बता दें कि पर्यावरण सुरक्षा को देखते हुए एनजीटी ने एक केस की सुनवाई के बाद जिला प्रशासन को इंदिरापुरम प्रियदर्शनी पार्क के पीछे बनी अर्थला झील के आसपास बने मकानों को तोड़ने के आदेश जारी किए थे। झील के आसपास नगर निगम की अधिकांश जमीन पर कब्जे होकर मकान बना दिए गए है। पूर्व में भी यहां ध्वस्तीकरण की कार्रवाई हो चुकी है, पर दोबारा से कब्जे हो जाते हैं। यहां जितने भी मकान बने हैं, उनका सीवर व घर से निकलने वाला गंदा पानी झील में जाता है। इससे झील प्रदूषित हो रही है। प्रदूषण रोकने के लिए ही जिला प्रशासन के निर्देश पर ध्वस्तीकरण की कार्रवाई नगर निगम करेगा।